Paal Frisvold starter nettsted for europeisk politikk

Europeiskpolitikk.no skal gjøre EU mer synlig i det politiske ordskiftet i Norge.

Paal Frisvold har lang fartstid fra Brussel. Nå starter han nettstedet Europeiskpolitikk.no. Foto: Bjørn Sigurdsøn / NTB scanpix

NTB

7. mars 2019 06:00 Sist oppdatert 7. mars 2019

– Jeg er blant dem som har klaget på at vi ikke har nok EU-stoff i norske medier. Og da er det noe som heter å ta saken i egne hender, sier Paal Frisvold til NTB.

Nå starter han det uavhengige nettstedet Europeiskpolitikk.no , etter mønster fra Amerikanskpolitikk.no, som ble grunnlagt av Are Tågvold Flaten, og Britiskpolitikk.no, der tidligere NTB-journalist Trine Andersen er redaktør.

Frisvold trekker fram brexit og EU-valget i mai som to saker han vil følge tett i startfasen.

Målet er ifølge Frisvold å bli en motvekt mot en norsk presse som nesten bare leser engelsk og som henger seg altfor mye opp i juridiske prosesser rundt EØS.

– Intensjonen min er å få med gode skribenter i andre europeiske land, slik at vi får løftet fram italiensk, fransk, spansk, polsk og tysk politikk – land som vi ikke hører så ofte fra, sier han.

Selv er Frisvold nå tilbake i Brussel etter et kort engasjement for Norges sjømatråd i Paris.

Tidligere har han vært leder for Bellonas kontor i Brussel og arbeidet som lobbyist og konsulent i EU-hovedstaden.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding